Diari Oficial de la Generalitat Valenciana


Sumari del DOGV 4862, del 14-10-2004 (2004/10941)

DECRET 218/2004, de 8 d'octubre, del Consell de la Generalitat, pel qual es crea una escola d'Educació Infantil a Alboraya, per desglossament del Col·legi Públic d'Educació Infantil i Primària Ausiàs March.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4862

Data del DOGV
:   14-10-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/10024


Data del document
:   08-10-2004

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * Alboraia
    * ensenyament públic
    * centre d'ensenyament

DECRET 218/2004, de 8 d'octubre, del Consell de la Generalitat, pel qual es crea una escola d'Educació Infantil a Alboraya, per desglossament del Col·legi Públic d'Educació Infantil i Primària Ausiàs March. [2004/Q10398]
  
La projecció de les dades censals va aconsellar, en el seu moment, modificar les previsions del Mapa Escolar de la Comunitat Valenciana que no contemplava la creació de nous centres docents a Alboraya. L'evolució demogràfica de la localitat ha fet necessari que es modificaren les previsions inicials i escometre la construcció d'un nou centre escolar per a impartir Educació Infantil que es desglossaria del Col·legi Públic d'Educació Infantil i Primària Ausiàs March.
  
L'Ajuntament d'Alboraya, per acord adoptat en sessió plenària celebrada el 27 de maig de 2004, ha posat a disposició de la Conselleria de Cultura, Educació i Esport l'edifici escolar construït per la corporació municipal a la zona de la Patacona, avinguda de Blasco Ibáñez i camí de Farinós, per a la creació i posada en funcionament d'una escola infantil; tot això en el marc de col·laboració establit en la disposició addicional dèsset de la Llei Orgànica 1/1990, de 3 d'octubre, d'Ordenació General del Sistema Educatiu, i el Reial Decret 2.274/1993, de 22 de desembre, de Cooperació de les Corporacions Locals amb el Ministeri d'Educació i Ciència, d'aplicació supletòria a la Comunitat Valenciana.
  
Este centre escolar forma part d'un projecte de centre amb un perfil de tres unitats d'Educació Infantil i sis d'Educació Primària.
  
L'edifici escolar s'adequa a les exigències establides en la normativa vigent, per la qual s'establixen els requisits mínims dels centres que impartisquen ensenyances de règim general no universitari i en l'Orde de 15 de maig de 1992, de la Conselleria de Cultura, Educació i Ciència, per la qual s'aproven els programes de necessitats per a la redacció de projectes de construcció de centres d'Educació Infantil, Educació Primària, Educació Infantil i Primària, Educació Secundària Obligatòria i Educació Secundària Completa de la Generalitat.
  
La Inspecció Educativa de la Direcció Territorial de Cultura, Educació i Esport de València i la Direcció General d'Ensenyament han emés un informe-proposta perquè el nou centre es cree per desglossament del Col·legi Públic d'Educació Infantil i Primària Ausiàs March que, per raons d'escolarització, alberga més unitats de les previstes inicialment.
  
En aplicació del que establix l'article 13 de la Llei Orgànica 8/1985, de 3 de juliol, Reguladora del Dret a l'Educació, per tal que el centre dispose des de la seua creació d'una denominació específica pròpia, se li assigna la corresponent a la zona en què està ubicat; tot això sense perjuí del que establix l'article 4 del Reglament Orgànic i Funcional de les Escoles d'Educació Infantil i els Col·legis d'Educació Primària, aprovat pel Decret 233/1997, de 2 de setembre, del Consell de la Generalitat (DOGV de 8 de setembre de 1997).
  
En virtut d'això, de conformitat amb el que establixen l'article 17 de la Llei Orgànica 8/1985, de 3 de juliol, Reguladora del Dret a l'Educació, i l'article 1 del Reglament Orgànic i Funcional de les Escoles d'Educació Infantil i dels Col·legis d'Educació Primària, aprovat pel Decret 233/1997, de 2 de setembre, a proposta del conseller de Cultura, Educació i Esport, després de la deliberació del Consell de la Generalitat, en la reunió celebrada el dia 8 d'octubre de 2004,
  
DECRETE
  
Article 1
  
Es crea, per desglossament del Col·legi Públic d'Educació Infantil i Primària Ausiàs March, codi 03537866, el següent centre docent:
  
Província: València
  
Municipi: Alboraya
  
Codi: 88759721
  
Denominació: Escola d'Educació Infantil La Patacona
  
Domicili: avinguda de Blasco Ibáñez, s/n
  
Titular: Generalitat
  
Composició: 3 unitats d'Educació Infantil
  
Capacitat: 75 llocs escolars d'Educació Infantil
  
Article 2
  
1. L'Escola d'Educació Infantil La Patacona iniciarà les seues activitats el curs escolar 2004/2005.
  
2. En el citat curs oferirà 2 unitats d'Educació Infantil, que es desglossen del Col·legi Públic d'Educació Infantil i Primària Ausiàs March i disposarà de 2 llocs de treball d'Educació Infantil.
  
3. El centre impartirà el programa d'educació bilingüe Programa d'Incorporació Progressiva (PIP).
  
Article 3
  
1. En el curs escolar 2004/2005, el Col·legi Públic d'Educació Infantil i Primària Ausiàs March queda configurat amb 3 unitats d'Educació Infantil i 7 d'Educació Primària.
  
2. Els llocs de treball del centre són els següents:
  
- 4 d'Educació Infantil
  
- 7 d'Educació Primària
  
- 1 d'Educació Primària, Idioma Estranger, Anglés
  
- 1 d'Educació Primària, Educació Física
  
- 1 d'Educació Primària, Música
  
- 1 d'Educació Especial, Pedagogia Terapèutica
  
3. Impartirà el programa d'educació bilingüe Programa d'Incorporació Progressiva (PIP).
  
DISPOSICIONS ADDICIONALS
  
Primera
  
El que establix el present decret s'inscriurà en el Registre de Centres Docents de la Comunitat Valenciana.
  
Segona
  
El personal docent amb destinació definitiva al Col·legi Públic d'Educació Infantil i Primària Ausiàs March que, com a conseqüència del desglossament, s'adscriga al centre que es crea per mitjà d'este decret, mantindrà l'antiguitat que posseïa en el seu centre d'origen, en aplicació del que establix la disposició addicional sèptima, 3), del Reial Decret 2.112/1998, de 2 d'octubre, pel qual es regulen els concursos de trasllats d'àmbit nacional per a la provisió de places corresponents als cossos docents, (BOE de 6 d'octubre de 1998).
  
Tercera
  
La Direcció Territorial de Cultura, Educació i Esport nomenarà l'equip directiu del centre, de conformitat amb el que establixen els articles 80.4 i 91.2 de la Llei Orgànica 10/2002, de 23 de desembre, de Qualitat de l'Educació.
  
DISPOSICIONS FINALS
  
Primera
  
Es faculta el conseller de Cultura, Educació i Esport perquè adopte totes les mesures que siguen necessàries per al compliment i desenrotllament del que establix este decret, així com per a modificar, si és procedent, la configuració del centre.
  
Segona
  
El present decret entrarà en vigor l'endemà de la seua publicació en el Diari Oficial de la Generalitat Valenciana. No obstant això, els seus efectes s'entenen referits a l'inici del curs escolar 2004/2005, excepte per al nomenament de l'equip directiu, supòsit en què els seus efectes s'entenen referits a l'1 de juliol de 2004.
  
València, 8 d'octubre de 2004
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,
  
ALEJANDRO FONT DE MORA TURÓN